Dôvodová správa
k transformácii štátnej príspevkovej organizácie

Nemocnica s poliklinikou Brezno, Banisko 1, 977 42  Brezno

	Dôvodom predloženia tohto materiálu na rokovanie vlády Slovenskej republiky, je vydanie rozhodnutia o transformácii štátnej príspevkovej organizácie Nemocnica s poliklinikou Brezno a jej premeny na neziskovú organizáciu poskytujúcu všeobecne prospešné služby.
	Vláda SR dňa 10.4.2002 uznesením č. 364 rozhodla o zaradení Nemocnice s poliklinikou Brezno do zoznamu rozpočtových a príspevkových organizácií určených na transformáciu na  neziskové organizácie poskytujúce všeobecne prospešné služby v súlade so zákonom č. 12/2002 Z.z. tzv. Transformačný zákon v znení zákona č. 457/2002 Z.z.

1.	Základné údaje o štátnej príspevkovej organizácii 
Nemocnica s poliklinikou Brezno, bola zriadená Ministerstvom zdravotníctva rozhodnutím č. 1970/1991-A/VII-2 zo dňa 14.6.1991, 4226/2000/A, 2396/2000/SLP zo dňa 17.10.2000.
Transformačný projekt štátnej príspevkovej organizácie bol na ministerstvo pre správu a privatizáciu národného majetku predložený dňa 6. júna 2002.
Do transformčného procesu podľa predloženého transformačného projektu vstupuje celý majetok v správe štátnej príspevkovej organizácie. Súčasťou tohto majetku je vyčlenený aj tzv. prioritný majetok, ktorý tvorí prílohou č. 3. 
Bilančná hodnota majetku štátu, ktorý vstupuje do transformačného procesu bola stanovená znaleckým posudkom č. 774-29/2002 znaleckou organizáciou PATRIA, s.r.o. Žilina zo dňa 22.3.2002 vo výške 139 237 tis. Sk. Prioritný majetok, ktorý je uvedený v prílohe č. 3 tohto materiálu je hnuteľného a nehnuteľného charakteru v zostatkovej hodnote 90 708 tis. Sk a nehnuteľného charakteru v zostatkovej hodnote 82 521 tis. Sk. Výška záväzkov Nemocnice s poliklinikou Brezno k 31.12.2001 predstavuje sumu 103 351 tis. Sk, pričom v transformačnom návrhu prijatom ministerstvom zdravotníctva sa predpokladá vysporiadanie záväzkov formou oddĺženia štátom. 
Nemocnica s poliklinikou Brezno zamestnáva 627 zamestnancov z toho lekárov v počte 71, sestier 216. Po premene štátnej príspevkovej organizácie na neziskovú organizáciu poskytujúce všeobecne prospešné služby sa v predloženom transformačnom návrhu a po kompletnom oddĺžení sa navrhuje,  rozpočet novej neziskovej organizácie ako vyrovnaný.
Hlavným predmetom činnosti je poskytovanie ambulantnej a ústavnej liečebno-preventívnej starostlivosti a záchrannej zdravotnej starostlivosti.

2. Vybrané údaje zo súvahy   k 31.12.2001 ( v tis. Sk)., 
Aktíva celkom	           242 678
	
stále aktíva	           187 797        
	
nehmotný investičný majetok	511	
hmotný investičný majetok	             187 286
	
pozemky		        15 381  	
budovy, haly, stavby	81 197	
stroje a zariadenia, dopr. prostriedky, inventár	54 652	
iný hmotný investičný majetok		0	
nedokončené hmotné investície		35 622	
poskytnuté preddavky na HIM		134	
obežné aktíva	54 881	
zásoby		3 597	
pohľadávky		42 293	
finančný majetok		8 991	
ostatné aktíva – prechodné účty aktív	0	
Cudzie zdroje:									103 351	
rezervy	0	
dlhodobé záväzky	0	
krátkodobé záväzky	103 351	
bankové úvery	0	
ostatné pasíva – prechodné účty pasív		                         0	

3. Transformačné návrhy záujemcov
Združenie zamestnancov Nemocnice s poliklinikou Brezno (ďalej len “ZZ NsP Brezno”) v zmysle § 2 ods. 8 písm. c) transformačného zákona spĺňajú požiadavku byť záujemcom v transformačnom procese. ZZ NsP Brezno vzniklo 23.7.2002 za účelom obhajovania spoločných záujmov v transformačnom procese Nemocnice s poliklinikou Brezno. Tento záujemca navrhuje vo svojom transformačnom návrhu za účelom vylepšovania poskytovania zdravotníckych služieb
-	dobudovať sieť interných ordinariátov
-	vybudovať endoskopické pracovisko
-	zameriať sa na preventívne programy v kardiológii
-	zriadenie reumatologickej ambulancie
-	znovu zriadiť jednotku intenzívnej starostlivosti na chirurgickom oddelení
-	spustiť pracovisko “jednodňovej chirurgie”
-	celkovú modernizáciu – prestavbu lôžkového oddelenia
Za účelom splnenia týchto návrhov, ako aj posilnenia ekonomického postavenia budúcej neziskovej organizácie má vplyv vstup ďalších záujemcov ako sú Železiarne Podbrezová, a.s., Petrochema Dubová, a.s. a Mesto Brezno, ktorí  v zmysle § 2 ods. 8 písm. c) transformačného zákona  plnia požiadavku byť záujemcom v transformačnom procese. O tejto skutočnosti svedčí aj fakt, že Železiarne Podbrezová, a.s. sú zriaďovateľom Nadácie Železiarne Podbrezová, ktorá poskytuje finančnú a materiálnu pomoc občanom ako aj pre NsP Brezno. Železiarne Podbrezová, a.s. zabezpečuje oblasť pracovného lekárstva pre svojich zamestnancov. Petrochema Dubová prevádzkuje zdravotné strediská s ambulanciou všeobecného lekára, stomatológie, detského lekára.

4. Záver 
Na základe schválenia záverov transformačnej komisie zriadenej podľa § 8 tzv. Transformačného zákona dňa 6.8.2002  a 2.12.2002 sa navrhuje vláde Slovenskej republiky vydať rozhodnutie o transformácii štátnej príspevkovej organizácie Nemocnica s poliklinikou Brezno na neziskovú organizáciu poskytujúcu všeobecne prospešné služby s názvom “Nemocnica s poliklinikou Brezno, n.o.” so sídlom Banisko 1, Brezno.